Եվրոպացիները կանխատեսել էին միգրանտների մեծ հոսք Վրաստանից և մտցրել էին զանազան սահմանափակումներ, բարդացրել վրացիների կյանքը բաղձալի աշխարհամասում: Ահա և, հասարակ վրացիները, «անարգել» հայտնվելով Եվրոպայում ու չկարողանալով գտնել նույնիսկ ցածրակարգ աշխատանք, որպես վերջին հույս դիմում են տեղի իշխանություններին ապաստան տրամադրելու խնդրանքով: Ապարդյուն: Ի վերջո վրացին սովորական քրիստոնյա է և ոչ թե պատերազմից ճողոպրած արտոնյալ մուսուլման, որը կարիք ունի անվճար բնակարանի, ապրելամիջոցների, բուժօգնության և այլն: ՈՒ՞մ է պետք վրացին: Գլխավորն այն է, որ նրանց երկիրը վերջնականապես դուրս գա Ռուսաստանի ազդեցությունից: Եվ թող փորձի նա խախտել օրենքն ու ապօրինաբար աշխատել: 2017 թվականից սկսած հումանիստ Եվրոպան արդեն արտաքսել է 2000 վրացու, ընդ որում՝ նրանց տունդարձի ծախսերը դրվել են Վրաստանի կառավարության վրա: Եվ սա դեռ սկիզբն է: ԵՄ արտաքին գործերի ու անվտանգության քաղաքականության գլխավոր ներկայացուցիչ Ֆեդերիկա Մոգերինիի հայտարարությամբ, անվիզա ռեժիմից օգտվել է Վրաստանի 170 հազար քաղաքացի, իսկ ահա ապաստան ստանալու խնդրանքով դիմածների թիվն աճել է 35 տոկոսով: